Pulse (album, Pink Floyd)

Pulse (známe aj ako p•u•l•s•e) je tretí koncertný dvojalbum britskej skupiny Pink Floyd. Bol vydaný 29. mája 1995 spoločnosťou EMI Records v Spojenom kráľovstve a 6. júna 1995 spoločnosťou Columbia Records v Spojených štátoch. V britskom i americkom rebríčku sa umiestnil na prvom mieste. Bol nahraný na turné k albumu The Division Bell počas roku 1994.

Popis albumu a jeho história 
Po vydaní štúdiového albumu The Division Bell sa skupina spoločne s doprovodnými hudobníkmi vydala na svoje posledné turné, ktoré prebiehalo od marca do októbra roka 1994. Live dvojalbum Pulse zachycuje podobu koncertov konaných v októbri 1994 v londýnskom Earls Court, kde bol obmenený set list: skupina počas druhej polovice koncertu odohrala celý album The Dark Side of the Moon, čo na iných vystúpeniach nebolo. Nahrávky jednotlivých skladieb ale pochádzajú z rôznych koncertov z celého turné v roku 1994.

Album Pulse obsahuje kompletnú live verziu albumu The Dark Side of the Moon. Zaujímavosťou je aj prítomnosť piesne „Astronomy Domine“, ktorú zložil bývalý gitarista a spevák skupiny Syd Barrett v roku 1967 a Pink Floyd ju od začiatku 70. rokov na koncertoch nehral. ďalej sa na Pulse okrem skladieb z aktuálneho albumu The Division Bell nachádzajú aj ďalšie piesne, predovšetkým známe hity z predchádzajúcich albumov.

Okrem CD (2CD) vyšiel Pulse i na LP (4LP) a MC (2MC). Vinylové platne a audiokazety obsahujú oproti CD naviac skladbu „One of These Days“ (zaradená za „Another Brick in the Wall, Part II“), kazety sú ešte doplnené skladbou „Soundscape“ (za „Run Like Hell“), ktorá bola hraná pred koncertom.

Booklet obsahuje mnoho fotografií z turné. Pôvodné vydanie Pulse malo na obale CD blikajúcu LED diódu zobrazujúcu tlkot srdca (skladba „Speak to Me“).

Spoločne s koncertným albumom vyšiel aj rovnomenný videozáznam.

Zoznam skladieb

Obsadenie 
 Pink Floyd
 David Gilmour – elektrická gitara, akustická gitara, lap steel gitara, spev
 Rick Wright – klávesy, vokály, spev v skladbách „Astronomy Domine“, „Time“ a „Comfortably Numb“
 Nick Mason – bicie, perkusie
Spolupráca
 Tim Renwick – gitary, vokály
 Guy Pratt – basgitara, vokály, spev v skladbách „Comfortably Numb“ a „Run Like Hell“
 Jon Carin – klávesy, programovanie, vokály, spev v skladbách „Hey You“, „Breathe“ a „Comfortably Numb“
 Dick Parry – saxofón
 Gary Wallis – perkusie, bicie
 Sam Brown, Claudia Fontaine, Durga McBroom – vokály

Zdroj 

Albumy Pink Floyd
Hudobné albumy z 1995
Koncertné albumy
Dvojalbumy